Tumpelo vaimo ei osaa perhe-elämän ja kotitöiden alkeitakaan. Kolumnistimme Henri Heikkinen kysyy, pitäisikö koulun valmentaa avuttomia naisia kotihommiin.

Monen tytön ei nykyään tarvitse koskeakaan talouspuuhiin, ei kodinhoitoon, ei ruoanlaittoon, ei leipomiseen, ei pyykkiin. Mutta kun tyttö eräänä päivänä saa oman perheen, hänen on opittava nämä kaikki yhdessä yössä. Jos ei opi, hän on vapaata riistaa puolisonsa vihalle ja pettymyksille.

Moni tyttö ei saa paljon eväitä lähtiessään lapsuudenkodistaan uusiin, kriittisiin ihmissuhteisiin. Ei paljon eväitä sille, miten tunteita puidaan, miten tunteita osoitetaan. Ei paljon eväitä sille, miten perheessä eletään ja miten äitinä ollaan.

Kun nainen perustaa perheen, muttei tiedä, mitä häneltä odotetaan, eikä osaa tarttua siihen mihin ei ole koskaan ennenkään ole tarttunut, syntyy turhaa kärsimystä.

Enää ei ole nuoria isiä, jotka nielevät ajatuksen, että heidän hommansa on kaiken muun lisäksi ”kouluttaa” nuorta naista yhtään missään asiassa. Sellainen vie kaikki mehut ja näivettää miehen ja naisen romanttiset roolit. Pienikin signaali naisen avuttomuudesta keittiössä, kaupassa tai pyykkituvassa saa miehen varoitusvalot vilkkumaan: ”Ansaitset parempaa!” ”Ota hyvä ihminen joku toinen!”

Sillä nykyelämä on muuttunut. Työn, työmatkojen ja kaupassakäynnin jälkeen perheen syöttämiseen, puhtaanapitoon ja lasten läksyihin ja iltatoimiin jää vain muutama tunti aikaa. Sen tehokkaampia tunteja ei olekaan. Siinä pärjää kahdestaan vain übertehokas kaksikko. Jos mietit, kuka ei kestä tällaisessa menossa kovin kauaa, vastaus kuuluu: avuton ensikertalainen.

Kotityöt keikkuvat jatkuvasti riitojen top viitosessa

Väestöliiton tutkimus Yhdessä vai erikseen kertoo, että eroriski on suurempi suhteissa joissa vaimolla on ollut merkittävästi suuremmat ansiotulot kuin aviomiehellä. Miehen oletetaan edelleen elättävän perheensä ja tuovan rahaa pöytään, mutta vielä sen lisäksi edellytetään yhä suurempaa osaa kotitöistä, joka on uusavuttomien naisten suurin valituksen aihe.

Kuinka paljon suuremmat eroluvut meitä oikein odottavat? Kansallisen katastrofin välttämiseksi: täytyykö koulun alkaa valmentaa avuttomia naisia kotihommiin?

Että et pääse peruskoulusta ulos, ennen kuin osaat valmistaa Lindströmin pihvit, Janssonin kiusauksen ja perunat ja kalan. Et pääse pois, ennen kuin läpäiset ikkunanpesun ilman rantuja ja lattian pesun ja vahauksen samalla kun vahdit keittoa. Vaatteiden puhtaanapidosta ja silittämisestä puhumattakaan. Ei arvosanoja, ennen kuin osaat viihdyttää lasta ja nukuttaa hänet ilman apua.

Psykoterapiatyössä kuulee usein valituksen, että perheellistymisen jälkeen alkaa rankka arki ja kaikki kiva loppuu. ”Rankka arki” tarkoittaa usein sitä, että vielä 8-tuntisen työpäivän jälkeen joutuu mies kotona kuuntelemaan uusavuttoman, lasten kanssa kotona olevan vaimonsa nalkutusta.

Tie miehen sydämeen kulkee vatsan kautta

Opeta tytöillesi kotitöitä niin kuin kuuluukin. Maatalousyhteiskunnassa tytöillä oli tekemistä eläintenhoidon parissa, mutta enää niitä ei juuri ole. Jo kaksivuotias voi kerätä lelunsa ja viisivuotias pitää huoneensa puhtaana ja osallistua perheen siivouspäiviin. Muistuta tyttöäsi, että tie miehen sydämeen kulkee vatsan kautta.

Kodinhoidon perustaitojen opettelu vasta oman perheen kohdalla tulee liian myöhään. Surettaa, mikä määrä hyvää elämää jää miehiltä elämättä ja hyviä kokemuksia jakamatta naisen kanssa, jos vettäkään ei ole opittu keittämään. Eri planeetoilla ollaan, kun nainen kasvatetaan kuin mies.



Huom! Ajatukset eivät ole omiani – Tekstin lähde on Heli Vaarasen kolumni: : Avuton mies on perheen heikko lenkki. Minusta oli vain hauska nähdä, miltä teksti näyttäisi jos vaihtaisi miehen ja naisen paikkaa.